和子瞻開湯村運鹽河雨中督役
作者：蘇轍
朝代：宋

paragraphs: 興事常苦易，成事常苦難。
不督雨中役，安知民力殫。
年來上功勳，智者爭雕鑽。
山河不自保，疏鑿非一端。
譏訶西門豹，仁智未得完。
方以勇自許，未卹衆口嘆。
天心閔劬勞，雨涕爲汍瀾。
不知泥滓中，更益手足寒。
誰謂邑中黔，鞭箠亦不寬。
王事未可回，后土何由乾。